كيميه ارتودكسيه

الكيميه الارتودكسيه - Kemetic Orthodoxy - هى ممارسه حديثه للدين المصرى القديم ظهرت فى امريكا فى السبعينيات و احيتها فى ايلينوى سنة 1980 قداسة هيكاتاوى الاولى Hekatawy I ( تمارا ل. سويدا ) ، على اسم مصر القديم كيمى.

قداسة هيكاتاوى الاولى هى نيسوت الديانه الكيميه الارتدوكسيه ( الزعيم / الزعيمه الروحيه). المعبد الرئيسى للطايفه ( بيت نيتجير House of Netjer ) موجود فى ايلونوى فى امريكا. الديانه الكيميه انتشرت فى العالم و بتنتشر و بقى ليها اتباع كتير فى امريكا و بره امريكا.

الكيميه الارتودكسيه بالنسبه للطايفه هى ديانه تقليديه افريقيه تشبه ديانات غرب افريقيا و الفودو الافرو-كاريبى ، و ممارسة طقوس نظم العبادات اللى كانت موجوده زمان فى منطقة الشرق الادنى. كل الهة مصر القديمه ليها مكانتها و بتحترم فى الكيميه اللى ممارستها بتقوم على تلت اسس : الاول ممارسة طقس العباده زى ما هو موجود على جدران المعابد المصريه ، و منها طقس " بيت الصبح " اللى فيه بتتم صلا الشكر لبزوغ نهار جديد ، الكيميين بيؤمنوا بان كل يوم جديد هو حدث مهم و بيعكس و بيرمز لماعت الخالده زى ما عرفها المصرين رمز للحق ، و الصدق ، و العدل. ماعت فى الديانه الكيميه ليها مكانه مركزيه. التانى ( سنوت ) ممارسة صلاه عامه للكل ، النيسوت و الكهنه و عوام المؤمنين. التالت ذكرى الاجداد الاموات اخو ( الجد ) و هو طقس بيقوم بيه افراد الطايفه عشان يفتكروا احبابهم اللى اتوفوا.

الكيميه الارتودكسيه ديانه مسالمه ما فيهاش تعصب او كراهيه لاصحاب الديانات التانيه او لأى حد ، و ممكن ينضم ليها اى حد و لحد ممكن يكون على دين تانى لكن عايز يتعلم حاجات عن الدين المصرى القديم. المستوى ده اسمه ريميتج Remetj و معناه محبى العقيده. فى المستوى التانى فيه الشيمسو Shemsu ( تابع للرب ) و ده بيؤمن بالديانه دى بس و بياخد اسم فرعونى قديم ، المستوى التالت هو شيمسو-عنخ Shemsu-Ankh ( شيمسو بقسم ) و ده بيبقى زى كاهن.

 مجتمع الأتباع 
بيت نيتجير مجتمع عالمى بيضم مؤمنين من جنسيات و بلاد كتيره ، و عشان كده لتسهيل الاتصال المؤمنين متقسمين على جماعات جغرافيه. فيه مناطق جغرافيه بتستخدم كنقط بيتقابل فيها اتباع الديانه و بتتعمل نشاطات و بتتعمل لقاءات مع ناس ما بيتبعوش الديانه. الانترنت كمان بتستخدم طريقه للقاء الاتباع ببعض و بتتعمل مناقشات.

الديانه الكيميه الارتودكسيه ديانه مسالمه النضمام ليها بالاختيار مش بالاجبار و لا حتىبالاقناع ، اتباع الديانه الكيميه الارتودكسيه ما بيجبروش حد للانضام لدينهم و ما بيعملوش تبشير لكن بالعكس التبشير و محاولة جذب اتباع جداد ما بتشجعهوش القياده الدينيه.


تصنيف:اديان